Kristina Kliukevičiūtė

**Kristina Kliukevičiūtė** (g. 1975 m. liepos 10 d. Kaune) – meninės gimnastikos sportininkė ir trenerė. Lietuvos čempionė, TSRS jaunių ir Europos jaunių čempionė, TSRS čempionato bronzos laimėtoja. Pirmoji Lietuvos gimnastė patekusi į olimpines žaidynes.

## Biografija

Gimė Kaune, motina – balerina. Nuo 5 m. užsiiminėjo sportine gimnastika, netrukus perėjo į meninę gimnastiką (trenerė Violeta Šestakovienė). Vėliau treniravosi Vilniuje pas Vaidą Eleną Kubilienę.
 
Tarptautinės klasės sporto meistrė (1989). 1988 ir 1989 m. Tarybų Sąjungos jaunių čempionė. 1989 m. Europos jaunių čempionė. 1990 m. TSRS čempionato bronzos medalio laimėtoja. 1989–1998 m. absoliuti Lietuvos čempionė. 

Interviu K. Kliukevičiūtė teigė, kad būdama jaunių amžiaus praktiškai buvo pajėgesnė už TSRS suaugusiųjų rinktinės nares, tačiau į tarptautines varžybas buvo siunčiamos vyresnės – jai sakė, kad ji dar spės pasireikšti. Tačiau dėl politinių aplinkybių ir dėl traumų taip neatsitiko – sėkmės periodas baigėsi anksti. 

Lietuvai atsiskyrus nuo TSRS, būdama 17 metų amžiaus ir puikios sportinės formos, K. Kliukevičiūtė dėl biurkokratinių kliūčių negalėjo dalyvauti 1992 m. Barselonos olimpinėse žaidynėse. 

Vėliau, dėl konkurencijos Lietuvoje stygiaus ir dėl traumų, 
K. Kliukevičiūtės sportinė forma pablogėjo ir pasaulio čempionatuose medalių ji neiškovojo:
1993 m. Alikantė, Ispanija – 23 vieta; 1994 m. Paryžius, Prancūzija – 25; 1995 m. Viena, Austrija – 28. 

Dalyvaudama 1996 m. Atlantos olimpinėse žaidynėse bendroje įskaitoje surinko 35.747 taškus ir užėmė paskutinę 37-ą vietą (šokdynė – 28# 9.199, kamuolys – 32# 8.966, kuokelės – 37# 8.499, kaspinas – 32# 9.083).

2004 m. baigė Lietuvos kūno kultūros akademiją. 

1997–2009 m. Kauno centro sporto mokyklos trenerė. Žymesnės auklėtinės: Dalia Karpovaitė, Gintarė Grigonytė, O. Vonžudaitė.

## Sportiniai pasiekimai

*  Sąjunginės vaikų ir jaunių žaidynės (1987 Tbilisis) – absoliuti čempionė (5 aukso medaliai).
* TSRS spartakiadų meninės gimnastikos varžybos (1987, 1988) – aukso medalis.  
* Intervizijos taurė (1987 Vokietija, 1989 Ukraina) – aukso medalis. 
* Tarptautinių turnyrų „Zolotoj obruč“ (1987 Bulgarija), „Družba“ (1988), „Sovietskaja ženščina“ (1989 Lietuva) laimėtoja. 
* TSRS jaunių žaidynės (1988) – aukso medalis. 
* TSRS jaunių čempionė (1988, 1989).  
* TSRS taurės varžybos (1989) – bronzos medalis.  
* Europos jaunių čempionė, 2 sidabro ir bronzos medalių laimėtoja (1989 Tenerifė, Ispanija). 
* Pasaulio Didžiojo prizo (Grand Prix) tarptautinių turnyrų laimėtoja ir prizininkė (1988 Portugalija, 1989 Prancūzija, 1990 Čekoslovakija). 
* Barselonos taurės varžybų prizininkė (1989 Ispanija). 
* Lietuvos meninės gimnastikos absoliuti čempionė (1989–98).  
* Lietuvos taurės (1990–98) laimėtoja. 
* Lietuvos Olimpinių vilčių žaidynės (1990) – aukso medalis. 
* TSRS čempionatas (1990) – bronzos medalis. 
* Baltijos taurė (1991 Švedija) – aukso medalis. 
* Baltijos šalių žaidynių laimėtoja ir prizininkė (1993 Estija, 1997 Lietuva). 
* XVII Pasaulio čempionatas (1993 m. lapkričio 4 d.–7 Alikantė, Ispanija) – 23 vieta iš 26, 35.300 taškai: lankas 8.550, kamuolys 9.075, kuokelės 8.850, kaspinas 8.825.  
* XVIII Pasaulio čempionatas (1994 m. spalio 6 d.–9 Paryžius, Prancūzija) – 25 vieta iš 35, 36.075 taškai: lankas 9.100, kamuolys 9.025, kuokelės 9.100, kaspinas 8.850.  
* XIX Pasaulio čempionatas (1995 m. rugsėjo 19 d.–24 Viena, Austrija) – 28 vieta iš 30, 36.250 taškai: šokdynė 8.975, kamuolys 9.150, kuokelės 9.225, kaspinas 8.900.  
* XXVI Vasaros Olimpinės žaidynės (1996 Atlanta, JAV) – 37 vieta iš 37, 35.747 taškai: šokdynė – 28# 9.199, kamuolys – 32# 8.966, kuokelės – 37# 8.499, kaspinas – 32# 9.083. 

()

## Nuorodos
* Kristina Kliukevičiūtė, Lietuvos sporto enciklopedija (arch. https://web.archive.org/web/20220929170729/https://www.lse.lt/biografija/kristina-kliukeviciute/)
* Barselonos taurė 1989, kaspinas (video)

## Taip pat skaitykite

* Dalia Kutkaitė

## Šaltiniai